CELEX: 32019R0456
Language: el
Date: 2019-03-20 00:00:00
Title: Εκτελεστικός κανονισμός (ΕΕ) 2019/456 της Επιτροπής, της 20ής Μαρτίου 2019, για την έγκριση της τροποποίησης των προδιαγραφών του νέου τροφίμου «σπορέλαιο κορίανδρου από Coriandrum sativum» σύμφωνα με τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου και για την τροποποίηση του εκτελεστικού κανονισμού (ΕΕ) 2017/2470 της Επιτροπής (Κείμενο που παρουσιάζει ενδιαφέρον για τον ΕΟΧ)

21.3.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 79/13
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/456 ΤΗΣ ΕΠΙΤΡΟΠΗΣ
         της 20ής Μαρτίου 2019
         για την έγκριση της τροποποίησης των προδιαγραφών του νέου τροφίμου «σπορέλαιο κορίανδρου από Coriandrum sativum» σύμφωνα με τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου και για την τροποποίηση του εκτελεστικού κανονισμού (ΕΕ) 2017/2470 της Επιτροπής
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2015, σχετικά με τα νέα τρόφιμα, την τροποποίηση του κανονισμού (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου και την κατάργηση του κανονισμού (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 1852/2001 της Επιτροπής (1), και ιδίως το άρθρο 12,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2015/2283 προβλέπει ότι μόνο τα νέα τρόφιμα που έχουν εγκριθεί και περιλαμβάνονται στον ενωσιακό κατάλογο μπορούν να διατίθενται στην αγορά εντός της Ένωσης.
                  
               
                     (2)
                  
                  
                     Σύμφωνα με το άρθρο 8 του κανονισμού (ΕΕ) 2015/2283, εκδόθηκε ο εκτελεστικός κανονισμός (ΕΕ) 2017/2470 της Επιτροπής (2) ο οποίος θεσπίζει ενωσιακό κατάλογο εγκεκριμένων νέων τροφίμων.
                  
               
                     (3)
                  
                  
                     Σύμφωνα με το άρθρο 12 του κανονισμού (ΕΕ) 2015/2283, η Επιτροπή είναι αρμόδια να αποφασίσει για την έγκριση και τη διάθεση ενός νέου τροφίμου στην αγορά της Ένωσης και για την επικαιροποίηση του ενωσιακού καταλόγου.
                  
               
                     (4)
                  
                  
                     Με την εκτελεστική απόφαση 2014/155/ΕΕ της Επιτροπής (3), εγκρίθηκε, σύμφωνα με τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου (4), η διάθεση στην αγορά σπορέλαιου κορίανδρου από Coriandrum sativum ως νέου συστατικού τροφίμων που θα χρησιμοποιείται σε συμπληρώματα διατροφής.
                  
               
                     (5)
                  
                  
                     Στις 17 Μαΐου 2018 η εταιρεία Ovalie Innovation («ο αιτών») υπέβαλε αίτηση στην Επιτροπή για την αλλαγή των προδιαγραφών του σπορέλαιου κορίανδρου από Coriandrum sativum κατά την έννοια του άρθρου 10 παράγραφος 1 του κανονισμού (ΕΕ) 2015/2283. Ο αιτών ζήτησε να μειωθεί η κατώτατη τιμή του αριθμού σαπωνοποίησης από την ισχύουσα τιμή των 186 mg KOH/g σε 179 mg KOH/g.
                  
               
                     (6)
                  
                  
                     Ο αιτών αιτιολογεί το αίτημά του αναφέροντας ότι η αλλαγή είναι αναγκαία προκειμένου να ληφθεί υπόψη η διακύμανση των αριθμών σαπωνοποίησης κατά τη διαδικασία παραγωγής του ελαίου κορίανδρου κατά τη διάρκεια της διαδικασίας καθαρισμού του προς χρήση σε συμπληρώματα διατροφής.
                  
               
                     (7)
                  
                  
                     Η Επιτροπή θεωρεί ότι δεν είναι απαραίτητη η αξιολόγηση της ασφάλειας της υφιστάμενης αίτησης από την Ευρωπαϊκή Αρχή για την Ασφάλεια των Τροφίμων σύμφωνα με το άρθρο 10 παράγραφος 3 του κανονισμού (ΕΕ) 2015/2283, καθώς η προτεινόμενη μείωση των αριθμών σαπωνοποίησης του ελαίου κορίανδρου είναι περιορισμένη, ενώ η ταυτόχρονη αύξηση των ασαπωνοποίητων υλών, η οποία θα μπορούσε να θεωρηθεί σχετική με την ασφάλεια του νέου τροφίμου, παραμένει εντός των επιτρεπόμενων οριακών αριθμών.
                  
               
                     (8)
                  
                  
                     Η προτεινόμενη αλλαγή των τιμών σαπωνοποίησης του σπορέλαιου κορίανδρου από Coriandrum sativum δεν μεταβάλλει τις παραμέτρους ασφάλειας στις οποίες βασίστηκε η έγκρισή του. Ως εκ τούτου, είναι σκόπιμο να τροποποιηθούν οι προδιαγραφές του νέου τροφίμου «σπορέλαιο κορίανδρου από Coriandrum sativum» στο προτεινόμενο επίπεδο για την τιμή σαπωνοποιήσιμων υλών.
                  
               
                     (9)
                  
                  
                     Οι πληροφορίες που παρέχονται στην αίτηση παρέχουν επαρκείς λόγους για να διαπιστωθεί ότι οι προτεινόμενες αλλαγές στις προδιαγραφές του νέου τροφίμου «σπορέλαιο κορίανδρου από Coriandrum sativum» συμμορφώνονται με το άρθρο 12 του κανονισμού (ΕΕ) 2015/2283.
                  
               
                     (10)
                  
                  
                     Συνεπώς, το παράρτημα του εκτελεστικού κανονισμού (ΕΕ) 2017/2470 θα πρέπει να τροποποιηθεί αναλόγως.
                  
               
                     (11)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Η καταχώριση στον ενωσιακό κατάλογο εγκεκριμένων νέων τροφίμων, όπως προβλέπεται στο άρθρο 6 του κανονισμού (ΕΕ) 2015/2283 και περιλαμβάνεται στον εκτελεστικό κανονισμό (ΕΕ) 2017/2470, σχετικά με το νέο τρόφιμο «σπορέλαιο κορίανδρου από Coriandrum sativum», τροποποιείται όπως ορίζεται στο παράρτημα του παρόντος κανονισμού.
         
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 20 Μαρτίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 327 της 11.12.2015, σ. 1.
         
            (2)  Εκτελεστικός κανονισμός (ΕΕ) 2017/2470 της Επιτροπής, της 20ής Δεκεμβρίου 2017, για την κατάρτιση ενωσιακού καταλόγου νέων τροφίμων σύμφωνα με τον κανονισμό (ΕΕ) 2015/2283 του Ευρωπαϊκού Κοινοβουλίου και του Συμβουλίου σχετικά με τα νέα τρόφιμα (ΕΕ L 351 της 30.12.2017, σ. 72).
         
            (3)  Εκτελεστική απόφαση 2014/155/ΕΕ της Επιτροπής, της 19ης Μαρτίου 2014, για την έγκριση της διάθεσης στην αγορά σπορέλαιου από κορίανδρο ως νέου συστατικού τροφίμων σύμφωνα με τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου (ΕΕ L 85 της 21.3.2014, σ. 13).
         
            (4)  Κανονισμός (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου, της 27ης Ιανουαρίου 1997, σχετικά με τα νέα τρόφιμα και τα νέα συστατικά τροφίμων (ΕΕ L 43 της 14.2.1997, σ. 1).
      
      
         
            ΠΑΡΑΡΤΗΜΑ
            Η εγγραφή για το σπορέλαιο κορίανδρου από Coriandrum sativum στον πίνακα 2 (Προδιαγραφές) στο παράρτημα του εκτελεστικού κανονισμού (ΕΕ) 2017/2470 αντικαθίσταται από το ακόλουθο κείμενο:
            
               
                           Εγκεκριμένο νέο τρόφιμο
                        
                        
                           Προδιαγραφές
                        
                     
                           «Σπορέλαιο κορίανδρου από
                              
                                 Coriandrum sativum
                              
                           
                        
                        
                           
                              Περιγραφή/Ορισμός:
                           
                           Το σπορέλαιο κοριάνδρου είναι έλαιο που περιέχει γλυκερίδια λιπαρών οξέων και παράγεται από τους σπόρους του κορίανδρου, Coriandrum sativum L.
                           Ελαφρά κίτρινο χρώμα, ευχάριστη γεύση
                           Αριθ. CAS: 8008-52-4
                           Σύσταση λιπαρών οξέων:
                           
                                        
                                    
                                    
                                       Παλμιτικό οξύ (C16:0): 2-5 %
                                    
                                 
                                        
                                    
                                    
                                       Στεατικό οξύ (C18:0): < 1,5 %
                                    
                                 
                                        
                                    
                                    
                                       Πετροσελινικό οξύ (cis-C18: 1 (n-12)): 60-75 %
                                    
                                 
                                        
                                    
                                    
                                       Ελαϊκό οξύ (cis-C18:1 (n-9)): 8-15 %
                                    
                                 
                                        
                                    
                                    
                                       Λινελαϊκό οξύ (C18:2): 12-19 %
                                    
                                 
                                        
                                    
                                    
                                       α-Λινολενικό οξύ (C18:3): < 1,0 %
                                    
                                 
                                        
                                    
                                    
                                       Trans-λιπαρά οξέα: ≤ 1,0 %
                                    
                                 
                              Καθαρότητα:
                           
                           Δείκτης διάθλασης (20 °C): 1,466-1,474
                           Βαθμός οξύτητας: ≤ 2,5 mg KOH/g
                           Αριθμός υπεροξειδίων (PV): ≤ 5,0 meq/kg
                           Αριθμός ιωδίου: 88-110 μονάδες
                           Αριθμός σαπωνοποίησης: 179-200 mg KOH/g
                           Μη σαπωνοποιήσιμες ύλες: ≤ 15 g/kg»